
Az adhéziót befolyásoló tényezők poli(vinil-alkohol) hidrogél felszínén

Kulcsszavak: Adhézió; hidrogélek; poli(vinil-alkohol); reológia
A szisztémás és helyi gyógyszeradagolás egyik népszerű módja a mukoadhézív tablettákkal és tapaszokkal különböző nyálkahártyákon keresztül megvalósuló hatóanyag-leadás. Több kutatás is arra az eredményre jutott, hogy biológiai minták helyett szintetikus nyálkahártya-analógok segítségével a mukoadhézió folyamata jól modellezhető lehet. A szintetikus analógok számottevő előnye a biológiai mintákhoz képest a könnyebb kezelhetőség és a jobb reprodukálhatóság. A polimer hidrogélek ígéretes nyálkahártya-analógok, mely elsősorban a nyálkahártyákhoz hasonló viszkoelasztikus sajátosságuknak köszönhető. Ezen rendszerek nyálkahártya-analógként történő alkalmazásához nélkülözhetetlen az adhéziós viselkedésük minél átfogóbb megismerése, mely a szakirodalomban még csak kevéssé vizsgált terület.
A Lágy Anyagok Kutatócsoport mesterséges nyálkahártya-analóg hidrogéleket fejlesztett az elmúlt években a mukoadhézió reprodukálható modellezésére. Saját kutatómunkám során poli(vinil-alkohol) (PVA) hidrogélek felszínén jellemeztem szilárd polimer tabletták tapadását, és célom volt a tapadást befolyásoló tényezők felderítése. A mérésekhez fagyasztás-olvasztásos módszerrel fizikailag térhálósított PVA géleket állítottam elő. A hidrogélek viszkoelasztikus tulajdonságait kétféle módon, a polimer koncentráció, valamint a fagyasztás-olvasztás ciklusok számának változtatásával szabályoztam, és ezen tulajdonságokat oszcillációs reológiával jellemeztem. A lágy hidrogélek szakítószilárdságának meghatározásához piskóta alakú próbatesteket öntöttem, és egyedi befogási módszert dolgoztam ki. A hidrogélek merevségének és a tabletta típusának függvényében változott az adhéziós munka és erő, valamint a tönkremenetel típusa. A lágyabb hidrogélek esetében a tabletta adhéziós elválása helyett a gél elszakadását, azaz kohezív tönkremenetelét tapasztaltam. Az adhéziós vizsgálatból számolt szakítószilárdság jól korrelált a piskóta alakú próbatestek szakítószilárdságával. A gélek merevségének növekedésével az adhezív elválás volt jellemző, és mind az adhéziós munka, mind az adhéziós erő maximumos görbe szerint változott a merevség függvényében. Végül összefüggéseket állítottam fel az általam előállított hidrogélek adhéziós és reológiai tulajdonságai között kapcsolatot.
A bemutatott kutatás a BME-EGA-02 számú projekt részeként az Innovációs és Technológiai Minisztérium Nemzeti Kutatási Fejlesztési és Innovációs Alapból nyújtott támogatással, a TKP2021 pályázati program finanszírozásában valósult meg.
 



